MINISTA DALUNG YA NEMI GAFARAR SHEIKH ISAH PANTAMI | Gaskiya Ta Fi Kwabo
Home Labarai MINISTA DALUNG YA NEMI GAFARAR SHEIKH ISAH PANTAMI
MINISTA DALUNG YA NEMI GAFARAR SHEIKH ISAH PANTAMI
MINISTAN wasanni da harkokin matasa, Solomon Dalung ya nemi gafarar babban malami, kuma shugaban hukumar inganta kimiyya da fasaha, Malam Isah Ali Pantami, sakamakon raddin da ya mayar wa Pantami kan tayin shiga addinin Musulunci da ya yi masa.
Minista Dalung ya bayyana haka cikin wata sanarwa da ya fitar a shafinsa na Facebook inda ya ce ” ina neman afuwar Malam Isah Pantami da duk wanda bai ji dadin martanin da na mayar ba bayan lamarin daya faru a masallacin Annoor da ke Wuse, Abuja don ni dan Adam ne kamar kowa, kuma ajizi ne ni.
“Ga duk masoyana, suma ina neman gafarar su, sa’annan na gode wa wadanda suka ba ni shawarar in yi tunanin abin da na yi, Allah ya saka muku da alheri. Manufata ita ce samar da kyakkyawar fahimta tsakanin addinan biyu.
“Mai yiyuwa ne ban bi hanyar da ta dace ba, amma manufata tsarkakakkiya ce, a matsayina na Kirista, ban gamsu da yadda aka kira ni zuwa ga Musulunci ba, amma na fahimci hakan ba wani abu ba ne a Musulunci
“Ina tabbatar wa Pantami cewar ina ganin girmansa sosai, kuma muna da kamanceceniya da dama, don haka mu ci gaba da kokarin kawo zaman lafiya mai dorewa a kasar nan.” Inji Solomon Dalung.
Previous articleJihar Kebbi Ta Koma Ta Jam’iyyar APC Baki Daya
Next articleWANI DAN ACHABA YA ZAMA SANADIN AJALIN WANI MATASHI A GARIN ABUJA